Lisäys

Lisätään ETY:n ja San Marinon yhteistyökomitean päätös N:o 3/92 Euroopan yhteisöjen virallisen lehden suomenkieliseen vuoden 1994 erityispainokseen, alue 2, nide 14

ETY:n JA SAN MARINON YHTEISTYÖKOMITEAN PÄÄTÖS N:o 3/92,

tehty 22 päivänä joulukuuta 1992,

yhteisön ja San Marinon tasavallan väliaikaisen sopimuksen 13 artiklassa määrätyn keskinäisen avunannon soveltamista koskevista yksityiskohtaisista säännöistä

(93/103/ETY)

YHTEISTYÖKOMITEA, joka

ottaa huomioon Euroopan talousyhteisön ja San Marinon tasavallan väliaikaisen sopimuksen ja erityisesti sen 13 artiklan 8 kohdan,

sekä katsoo, että sopimuksen moitteeton täytäntöönpano edellyttää kyseisen sopimuksen määräysten täytäntöönpanosta vastaavien sopimuspuolten viranomaisten tiivistä yhteistyötä,

ON PÄÄTTÄNYT SEURAAVAA:

I OSASTO

YLEISET MÄÄRÄYKSET

1 artikla

Sopimuspuolten hallintoviranomaiset avustavat toisiaan tämän päätöksen määräysten mukaisesti.

II OSASTO

2 artikla

Määritelmät

Tätä päätöstä sovellettaessa tarkoitetaan

a) ’tullilainsäädännöllä’ sopimuspuolten alueella sovellettavia säännöksiä tai määräyksiä, jotka koskevat tavaroiden tuontia, vientiä, kauttakuljetusta ja asettamista mihin tahansa tullimenettelyyn, mukaan lukien sopimuspuolten toteuttamat kielto-, rajoitus- tai valvontatoimenpiteet;

b) ’tullimaksuilla’ kaikkia tulleja, veroja ja muita maksuja, joita määrätään ja kannetaan sopimuspuolten alueella tullilainsäädäntöä sovellettaessa, ei kuitenkaan maksuja, jotka ovat tuotettujen palvelujen likimääräisten kustannusten suuruiset;

c) ’pyynnön esittäneellä viranomaisella’ toimivaltaista hallintoviranomaista, jonka sopimuspuoli on nimennyt tähän tarkoitukseen ja joka pyytää avunantoa tulliasioissa;

d) ’pyynnön vastaanottaneella viranomaisella’ toimivaltaista hallintoviranomaista, jonka sopimuspuoli on nimennyt tähän tarkoitukseen ja joka vastaanottaa pyynnön avunannosta tulliasioissa;

e) ’rikkomisella’ mitä tahansa tullilainsäädännön vastaista tekoa tai sellaisen yritystä.

3 artikla

Soveltamisala

1. Sopimuspuolet avustavat toisiaan tässä päätöksessä määrätyillä tavoilla ja edellytyksillä varmistaakseen tullilainsäädännön moitteettoman täytäntöönpanon, erityisesti ehkäisemällä, paljastamalla ja tutkimalla tullilainsäädännön vastaisia toimia.

2. Tässä päätöksessä tarkoitettu avunanto tulliasioissa koskee niitä sopimuspuolen hallintoviranomaisia, jotka ovat toimivaltaisia soveltamaan tätä päätöstä. Se ei vaikuta keskinäistä oikeusapua rikosasioissa koskeviin säännöksiin. Sitä ei myöskään sovelleta tietoihin, jotka viranomaiset keräävät oikeusviranomaisten pyyntöön perustuvan toimivallan nojalla elleivät oikeusviranomaiset anna siihen suostumustaan.

4 artikla

Pyynnöstä annettava apu

1. Pyynnön vastaanottanut viranomainen toimittaa pyynnön esittäneelle viranomaiselle sen pyynnöstä kaikki asiaa koskevat tiedot, jotta tämä voi varmistaa, että tullilainsäädäntöä sovelletaan moitteettomasti, mukaan lukien tiedot havaituista tai suunnitelluista toimista, joilla on rikottu tai voidaan rikkoa tullilainsäädäntöä.

2. Pyynnön vastaanottanut viranomainen ilmoittaa pyynnön esittäneelle viranomaiselle sen pyynnöstä, onko toisen sopimuspuolen alueelta viedyt tavarat tuotu asianmukaisesti toisen sopimuspuolen alueelle, ja mainitsee tarvittaessa tavaroihin sovelletun tullimenettelyn.

3. Pyynnön vastaanottanut viranomainen toteuttaa pyynnön esittäneen viranomaisen pyynnöstä tarvittavat toimenpiteet varmistaakseen, että valvonta kohdistetaan:

a) luonnollisiin henkilöihin tai oikeushenkilöihin, joiden perustellusti uskotaan rikkovan tai rikkoneen tullilainsäädäntöä;

b) sellaisten tavaroiden liikkeisiin, joiden on ilmoitettu mahdollisesti johtavan vakavaan tullilainsäädännön rikkomiseen;

c) kuljetusvälineisiin, joita perustellusti uskotaan käytetyn tai käytettävän tai voitavan käyttää tullilainsäädännön rikkomiseen.

5 artikla

Oma-aloitteinen avunanto

Sopimuspuolet avustavat toisiaan toimivaltaansa kuuluvissa asioissa silloin, kun ne katsovat sen tullilainsäädännön moitteettoman soveltamisen kannalta tarpeelliseksi, erityisesti silloin kun ne saavat tietoja

— toimista, joilla on rikottu, jotka rikkovat tai joilla saatetaan rikkoa tullilainsäädäntöä ja joilla saattaa olla merkitystä muille sopimuspuolille;

— uusista keinoista tai menetelmistä, joita käytetään näiden toimien toteuttamisessa;

— tavaroista, joiden tiedetään liittyvän vakavaan tuontia, kauttakulkua tai muuta tullimenettelyä koskevan tullilainsäädännön rikkomiseen.

6 artikla

Tiedoksiannot

Pyynnön vastaanottanut viranomainen toteuttaa pyynnön esittäneen viranomaisen pyynnöstä oman lainsäädäntönsä mukaisesti kaikki tarpeelliset toimenpiteet

— toimittaakseen kaikki asiakirjat ja

— antaakseen tiedoksi kaikki päätökset,

jotka kuuluvat tämän päätöksen soveltamisalaan, vastaanottajalle, joka asuu sen alueella tai on sijoittunut sinne. Tällöin sovelletaan 7 artiklan 3 kohtaa.

7 artikla

Avunantopyyntöjen muoto ja sisältö

1. Tässä päätöksessä tarkoitetut pyynnöt on tehtävä kirjallisesti. Pyynnön täyttämiseksi tarvittavat asiakirjat on liitettävä pyyntöön. Myös suulliset pyynnöt voidaan hyväksyä, jos se on tarpeen asian kiireellisyyden vuoksi, mutta ne on viipymättä vahvistettava kirjallisesti.

2. Tämän artiklan 1 kohdassa tarkoitetuissa pyynnöissä on esitettävä seuraavat tiedot:

a) pyynnön esittävä viranomainen;

b) pyydetty toimenpide;

c) pyynnön tarkoitus ja syy;

d) asiaan liittyvä lainsäädäntö, säännöt ja muut oikeudelliset asiakirjat;

e) mahdollisimman tarkat ja laajat tiedot tutkinnan kohteena olevista luonnollisista henkilöistä tai oikeushenkilöistä;

f) yhteenveto asiaa koskevista olennaisista seikoista, lukuun ottamatta 6 artiklassa tarkoitettuja tapauksia.

3. Pyynnöt on tehtävä pyynnön vastaanottaneen viranomaisen virallisella kielellä tai jollakin sen hyväksymällä kielellä.

4. Jos pyyntö ei täytä muotovaatimuksia, sen korjaamista tai täydentämistä voidaan vaatia; varotoimenpiteitä voidaan kuitenkin toteuttaa.

8 artikla

Pyyntöihin vastaaminen

1. Pyynnön vastaanottanut viranomainen tai tapauksissa, joissa tämä ei voi toimia yksin, se hallinnollinen osasto, jolle tämä viranomainen on osoittanut pyynnön, toimii toimivaltansa ja käytettävissä olevien voimavarojensa rajoissa vastatakseen avunpyyntöön samalla tavoin kuin se toimisi omaan lukuunsa tai saman sopimuspuolen muiden viranomaisten pyynnöstä, ja toimittaa jo hallussaan olevia tietoja ja suorittaa tarkoituksenmukaisia tutkimuksia tai huolehtii siitä, että ne suoritetaan.

2. Avunantopyyntöihin vastataan pyynnön vastaanottaneen sopimuspuolen lainsäädännön, sääntöjen ja muiden oikeudellisten välineiden mukaisesti.

3. Sopimuspuolen asianmukaisesti valtuuttamat edustajat voivat toisen sopimuspuolen suostumuksella ja sen määräämin edellytyksin kerätä pyynnön vastaanottaneen viranomaisen tai sen vastuualueeseen kuuluvan toisen viranomaisen toimipaikoista tietoja, jotka koskevat tullilainsäädännön rikkomista ja joita pyynnön esittänyt viranomainen tarvitsee tämän päätöksen soveltamiseksi.

4. Sopimuspuolen edustajat voivat olla läsnä toisen sopimuspuolen alueella suoritettavissa tutkimuksissa tämän suostumuksella.

9 artikla

Tietojen lähettäminen

1. Pyynnön vastaanottanut viranomainen lähettää tutkimusten tulokset pyynnön esittäneelle viranomaiselle asiakirjoina, oikeaksi todistettuina asiakirjajäljennöksinä, kertomuksina ja muuna vastaavana kirjallisena materiaalina.

2. Kaikki 1 kohdassa tarkoitetut asiakirjat voidaan korvata automaattisella tietojenkäsittelymenetelmällä missä tahansa muodossa samaa tarkoitusta varten tuotetuilla tiedoilla.

10 artikla

Poikkeukset avunantovelvollisuudesta

1. Sopimuspuolet voivat kieltäytyä tässä päätöksessä tarkoitetusta avunannosta, jos avunpyyntöön suostuminen

a) voisi vahingoittaa itsemääräämisoikeutta, yleistä järjestystä, turvallisuutta tai muita keskeisiä etuja;

b) käsittäisi muita kuin tulleja koskevia vero- tai valuuttasäännöksiä; tai

c) loukkaisi liike-, ammatti- tai teollisuussalaisuuksia.

2. Jos pyynnön esittänyt viranomainen pyytää sellaista apua, jota se ei itse voisi pyydettäessä antaa, se mainitsee asiasta pyynnössään. Pyynnön vastaanottaneen viranomaisen päätettäväksi jää, miten tällaiseen pyyntöön vastataan.

3. Jos avunannosta kieltäydytään, kieltäytymispäätös ja sen perustelut on viipymättä annettava tiedoksi pyynnön esittäneelle viranomaiselle.

11 artikla

Salassapitovelvollisuus

1. Kaikki tämän päätöksen nojalla missä muodossa tahansa annetut tiedot ovat luottamuksellisia. Ne kuuluvat salassapitovelvollisuuden piiriin ja nauttivat tiedot vastaanottaneen sopimuspuolen alueella sovellettavien lakien tarjoamasta suojasta sekä yhteisön toimielimiin sovellettavien vastaavien säännösten suojasta.

2. Henkilötietoja ei saa toimittaa, jos on aihetta olettaa, että tietojen välittäminen tai käyttö olisi vastoin osapuolten oikeusjärjestysten periaatteita varsinkin jos kyseiselle henkilölle koituisi tästä kohtuutonta haittaa. Tiedot vastaanottanut osapuoli ilmoittaa pyynnöstä tiedot toimittavalle osapuolelle, miten ja millaisin tuloksin annettuja tietoja on käytetty.

3. Henkilötietoja voidaan antaa vain hallintoviranomaisille ja oikeuskäsittelyä varten syyttäjä- ja tuomioistuinviranomaisille. Tietoja saa antaa muille henkilöille tai viranomaisille vasta tiedot antaneen viranomaisen suostuttua tähän.

4. Tiedot antava osapuoli tarkistaa toimitettavien tietojen oikeellisuuden. Jos käy ilmi, että toimitetut tiedot ovat virheellisiä tai ne on hävitettäviä, tästä ilmoitetaan viipymättä tiedot vastaanottaneelle osapuolelle. Vastaanottava osapuoli on velvollinen oikaisemaan tai hävittämään tiedot.

5. Kyseiselle henkilölle voidaan pyynnöstä antaa tietoja tallennetuista tiedoista ja tallentamisen tarkoituksesta edellyttäen, että tämä ei ole vastoin yleistä etua.

12 artikla

Tietojen käyttö

1. Saatuja tietoja saa käyttää yksinomaan tämän päätöksen tarkoituksiin, ja toinen sopimuspuoli voi käyttää niitä muihin tarkoituksiin ainoastaan tiedot luovuttaneen hallintoviranomaisen etukäteen antamalla kirjallisella luvalla, ja tietoja koskevat ne luovuttaneen viranomaisen asettamat rajoitukset. Näitä määräyksiä ei sovelleta huumausaineisiin ja psykotrooppisiin aineisiin liittyviä rikoksia koskeviin tietoihin. Näitä tietoja voidaan 3 kohdan rajoitusten mukaisesti välittää viranomaisille, jotka ovat osallistuvat suoraan huumausaineiden laittoman kaupan torjuntaan.

2. Edellä olevan 1 kohdan määräykset eivät estä käyttämästä tietoja hallinnollisissa tai oikeudellisissa menettelyissä, joihin on jälkikäteen ryhdytty tullilainsäädännön rikkomisen vuoksi.

3. Sopimuspuolet voivat pöytäkirjoissa, kertomuksissa ja todistajanlausunnoissa sekä tuomioistuinten käsiteltävinä olevissa syyte- ja muissa asioissa käyttää todisteina tietoja ja asiakirjoja, jotka on saatu tai joista on neuvoteltu tämän päätöksen määräysten mukaisesti.

13 artikla

Asiantuntijat ja todistajat

Pyynnön vastaanottaneen viranomaisen toimihenkilö voidaan toisen sopimuspuolen toimivaltaan kuuluvalla alueella valtuuttaa annetussa valtuutuksessa olevin rajoituksin esiintymään asiantuntijana tai todistajana oikeus- tai hallintomenettelyissä, jotka koskevat tässä päätöksessä tarkoitettuja asioita, sekä esittämään esineitä, asiakirjoja tai niiden virallisesti oikeaksi todistettuja jäljennöksiä, joita mahdollisesti tarvitaan näissä menettelyissä. Todistamis- tai kuulemispyynnössä on ilmoitettava selvästi, minkä asian johdosta ja missä ominaisuudessa toimihenkilöä kuullaan.

14 artikla

Avunannosta aiheutuneet kustannukset

Sopimuspuolet eivät vaadi toisiltaan korvausta tämän päätöksen täytäntöönpanosta aiheutuneista kustannuksista lukuun ottamatta tarvittaessa asiantuntijoille ja todistajille sekä muun kuin julkisen laitoksen palveluksessa oleville tulkeille ja kääntäjille maksettuja palkkioita.

15 artikla

Täytäntöönpano

1. Tämän päätöksen täytäntöönpano on San Marinon tasavallan hallintoviranomaisten ja komission toimivaltaisten yksikköjen vastuulla. Ne päättävät kaikista tämän päätöksen täytäntöönpanemiseksi tarvittavista käytännön toimenpiteistä ja järjestelyistä ottaen huomioon voimassa olevat tietosuojaa koskevat säännöt. Ne voivat suositella toimivaltaisille elimille muutoksia, joita niiden käsityksen mukaan pitäisi tehdä tähän päätökseen.

2. Sopimuspuolet neuvottelevat keskenään ja ilmoittavat sen jälkeen toisilleen yksityiskohtaisista soveltamista koskevista säännöistä, jotka on annettu tämän artiklan määräysten mukaisesti.

16 artikla

Täydentävyys

1. Tämä päätös täydentää keskinäistä avunantoa koskevia sopimuksia, joita on tehty tai saatetaan tehdä yhden tai useamman yhteisön jäsenvaltion ja San Marinon välillä, eikä estä soveltamasta niitä. Sopimus ei myöskään estä mainittujen sopimusten mukaisesti tapahtuvaa laaja-alaisempaa keskinäistä avunantoa tulliasioissa.

2. Mainitut sopimukset eivät estä soveltamasta yhteisön säännöksiä komission toimivaltaisten elinten ja jäsenvaltioiden tulliviranomaisten välisestä sellaisten tietojen toimittamisesta, jotka koskevat tulliasioissa saatuja, yhteisölle mahdollisesti merkityksellisiä tietoja, sanotun kuitenkaan rajoittamatta 12 artiklan soveltamista.

17 artikla

Tämä päätös tulee voimaan 1 päivänä tammikuuta 1993.